Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

I. Odhad vplyvov na verejné financie

Uzavretie Zmluvy medzi Slovenskou republikou a Vietnamskou socialistickou republikou o zamedzení dvojitého zdanenia a predchádzaní daňovému úniku v odbore daní z príjmov nebude mať negatívny vplyv na príjmovú ani výdavkovú časť štátneho rozpočtu, rozpočtu obcí ani vyšších územných celkov. Predkladaná zmluva vytvorí právny rámec s pozitívnym vplyvom na rast vzájomnej obchodnej výmeny.

II. Odhad vplyvov na obyvateľstvo, hospodárenie podnikateľskej sféry a iných právnických osôb

Zamedzenie dvojitého zdanenia a predchádzanie daňovým únikom bude mať pozitívny vplyv na rozvoj podnikateľskej sféry, keďže bude zmluvne zaručené odstránenie dvojitého daňového zaťaženia. Predkladaná zmluva vytvorí podmienky na podporu hospodárskych aktivít slovenských subjektov vo Vietnamskej socialistickej republike resp. vietnamských subjektov v Slovenskej republike.

III. Odhad vplyvov na životné prostredie

Prijatie zmluvy nepredpokladá žiadne environmentálne vplyvy.

IV. Odhad vplyvov na zamestnanosť

Odstránenie dvojitého zdanenia pozitívne vplýva na rozvoj zamestnanosti vytváraním nových pracovných príležitostí zriaďovaním napr. nových prevádzkarní na území Slovenskej republiky alebo vytváraním manažérskych pozícií s rozširovaním aktivít na území Vietnamskej socialistickej republiky. 

V. Odhad vplyvov na podnikateľské prostredie

Vplyvy na podnikateľské prostredie závisia od oblasti podnikania zahraničných podnikateľských subjektov. Pozitívnym stimulom pre podnikateľské subjekty je skutočnosť, že zmluvou sa oba štáty zaviažu zaobchádzať s daňovníkmi druhého zmluvného štátu tak, aby neboli diskriminovaní nadmerným daňovým zaťažením či administratívnymi požiadavkami v porovnaní s vlastnými rezidentmi – daňovníkmi s neobmedzenou daňovou povinnosťou.